CELEX: 32014D0392
Language: hu
Date: 2014-06-24 00:00:00
Title: 2014/392/EU: A Bizottság végrehajtási határozata ( 2014. június 24. ) a Közép-európai Kutatási Infrastruktúra-konzorcium (CERIC ERIC) létrehozásáról

25.6.2014   
            
            
               HU
            
            
               Az Európai Unió Hivatalos Lapja
            
            
               L 184/49
            
         A BIZOTTSÁG VÉGREHAJTÁSI HATÁROZATA
   (2014. június 24.)
   a Közép-európai Kutatási Infrastruktúra-konzorcium (CERIC ERIC) létrehozásáról
   
      (2014/392/EU)
   
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az európai kutatási infrastruktúráért felelős konzorcium (ERIC) közösségi jogi keretéről szóló, 2009. június 25-i 723/2009/EK tanácsi rendeletre (1) és különösen annak 6. cikke (1) bekezdésének a) pontjára,
   mivel:
   
               (1)
            
            
               A Cseh Köztársaság, az Olasz Köztársaság, az Osztrák Köztársaság, Románia, a Szerb Köztársaság és a Szlovén Köztársaság kérelmet intézett a Bizottsághoz a Közép-európai Kutatási Infrastruktúra-konzorcium európai kutatási infrastruktúra-konzorciumként történő létrehozása érdekében („CERIC ERIC”).
            
         
               (2)
            
            
               A Cseh Köztársaság, az Osztrák Köztársaság, Románia, a Szerb Köztársaság és a Szlovén Köztársaság az Olasz Köztársaságot választotta ki az ECRIN ERIC fogadó tagállamaként.
            
         
               (3)
            
            
               A CERIC ERIC minden egyes tagja természetbeni hozzájárulásként vállalta egy-egy 100 millió EUR-t meghaladó teljes beruházási értékű és 10 millió EUR-t meghaladó teljes éves működési költségű partnerlétesítmény működtetését, hozzáférhetővé tételét és folyamatos fejlesztését.
            
         
               (4)
            
            
               Az Olasz Köztársaság mint fogadó tagállam 5,5 millió EUR összeggel járult hozzá a CERIC ERIC integrált működésének létrehozásához és megerősítéséhez, és további hozzájárulást fontolgat a CERIC ERIC integráltságának és működtetésének – egyebek mellett képzés, technológiaátadás és tájékoztatás útján történő – továbbfejlesztéséhez és megerősítéséhez.
            
         
               (5)
            
            
               Azáltal, hogy egy egyedi, szétszórtan elhelyezkedő kutatási infrastruktúra formájában integrálja a tagok nemzeti multidiszciplináris analitikai, szintetikai és minta-előkészítő kapacitásait, a CERIC ERIC hozzájárul az európai kutatási térség kiteljesítéséhez.
            
         
               (6)
            
            
               Az e határozatban előírt intézkedések összhangban vannak a 723/2009/EK rendelet 20. cikkével létrehozott bizottság véleményével,
            
         ELFOGADTA EZT A HATÁROZATOT:
   1. cikk
   (1)   CERIC ERIC elnevezéssel európai kutatási infrastruktúra-konzorciumként létrejön a Közép-európai Kutatási Infrastruktúra-konzorcium.
   (2)   A CERIC ERIC alapszabályát a melléklet tartalmazza. Az alapszabályt folyamatosan naprakészen kell tartani, és a CERIC ERIC internetes oldalain, valamint törvényes székhelyén nyilvánosan hozzáférhetővé kell tenni.
   (3)   A CERIC ERIC alapszabályának 1., 5., 8., 9., 18., 19., 21., 24., 26. és 27. cikke tartalmazza azokat az alapvető elemeket, amelyek módosításához a 723/2009/EK rendelet 11. cikkének (1) bekezdése értelmében szükséges a Bizottság jóváhagyása.
   2. cikk
   Ez a határozat az Európai Unió Hivatalos Lapjában való kihirdetését követő harmadik napon lép hatályba.
   
      Kelt Brüsszelben, 2014. június 24-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 206., 2009.8.8., 1. o.
   
   
      MELLÉKLET
      A CERIC ERIC ALAPSZABÁLYA
      I. FEJEZET: ÁLTALÁNOS RENDELKEZÉSEK
      
                  1. cikk
               
               
                  Létrehozás, elnevezés, törvényes székhely
               
            
                  2. cikk
               
               
                  Képviselő jogalanyok
               
            
                  3. cikk
               
               
                  Új tagok csatlakozása
               
            
                  4. cikk
               
               
                  Megfigyelők
               
            
                  5. cikk
               
               
                  Célok, feladatok, tevékenység
               
            
                  6. cikk
               
               
                  Források
               
            
                  7. cikk
               
               
                  Pénzügyi év, éves pénzügyi beszámoló, a költségvetés elvei
               
            
                  8. cikk
               
               
                  Felhasználói hozzáférés
               
            
                  9. cikk
               
               
                  Felelősség
               
            II. FEJEZET: IRÁNYÍTÁS
      
                  10. cikk
               
               
                  A CERIC ERIC szervei
               
            
                  11. cikk
               
               
                  A közgyűlés
               
            
                  12. cikk
               
               
                  A közgyűlés hatásköre és döntései meghozatalának módja
               
            
                  13. cikk
               
               
                  A vezérigazgató
               
            
                  14. cikk
               
               
                  A Partnerlétesítmények Igazgatóinak Testülete
               
            
                  15. cikk
               
               
                  A Nemzetközi Tudományos és Műszaki Tanácsadó Bizottság
               
            
                  16. cikk
               
               
                  Független Szakértői Ellenőrző Bizottság
               
            
                  17. cikk
               
               
                  Ellenőrzés, hatásvizsgálat
               
            
                  18. cikk
               
               
                  Humánerőforrás-politika
               
            
                  19. cikk
               
               
                  Szellemi tulajdon, titoktartás, adatkezelés
               
            
                  20. cikk
               
               
                  Technológiaátadás, ipari kapcsolatok
               
            
                  21. cikk
               
               
                  Beszerzéspolitika
               
            
                  22. cikk
               
               
                  Kommunikáció, terjesztés
               
            III. FEJEZET: ZÁRÓ RENDELKEZÉSEK
      
                  23. cikk
               
               
                  Munkanyelv
               
            
                  24. cikk
               
               
                  Időtartam, lemondás
               
            
                  25. cikk
               
               
                  Kötelezettségek teljesítésének elmulasztása
               
            
                  26. cikk
               
               
                  A megszüntetés feltételei
               
            
                  27. cikk
               
               
                  Felszámolás, elszámolás a vagyontárgyakkal
               
            
                  28. cikk
               
               
                  Az alapszabály módosítása
               
            
                  29. cikk
               
               
                  Az alapszabály egységes szerkezetbe foglalt szövege
               
            
         PREAMBULUM
      
      A Cseh Köztársaság, az Olasz Köztársaság, az Osztrák Köztársaság, Románia, a Szerb Köztársaság és a Szlovén Köztársaság (a továbbiakban együtt: tagok),
      FIGYELEMBE VÉVE valamennyi tag azon érdekeit, amelyek – különösen az élettudományok, a nanotudomány és a nanotechnológia, a kulturális örökség, a környezetvédelem és általában az anyagtudományok területén – a szinkrotronfénynek és más mikroszkopikus kísérleti eszközöknek az anyagok előkészítése és jellemzőinek meghatározása, az anyagstruktúra vizsgálata és a képalkotás céljából alkalmazott elemző és beavatkozási technikákban való felhasználása szempontjából releváns és azon alapuló kutatási területekhez, valamint a minta-előkészítő kapacitással rendelkező létesítményekhez fűződnek,
      FIGYELEMBE VÉVE, hogy ezek a kutatási tevékenységek és technikák szilárdan megalapozzák a részt vevő tagok tudományos és műszaki fejlődését, valamint hogy a páneurópai szintű integrált fellépés különleges értéket hordozhat magában a növekedés felgyorsítása és ezen keresztül a közép-európai térség versenyképességének megerősödése és az európai kutatási térség kiteljesítéséhez való hozzájárulása szempontjából egyebek mellett azáltal is, hogy javítja a minőséget és a kapacitásokat az oktatásban, a technológia területén és az egyéb típusú társadalmi-gazdasági előnyök indukálásában,
      ELISMERVE a tagok területén működő kutatási intézmények egy része között már kialakult együttműködést és ennek rendkívül kedvező eredményeit,
      FIGYELEMMEL az említett szakterületeken a tagok és a közép-európai térség más országai területén rendelkezésre álló csúcsminőségű műszerállományra és létesítményekre,
      FIGYELEMBE VÉVE, hogy ezen országok mindegyikének érdekében állna és az európai kutatási és innovációs térség kiteljesítése szempontjából is hasznos volna növelni és megerősíteni meglévő kapacitásaik minőségét és integráltságát egy olyan, szétszórtan elhelyezkedő közös európai kutatási infrastruktúra létrehozásával, amely biztosítja a széttagoltság megszűnését és azt, hogy a tagok maradéktalanul kihasználják világszintű mozgósító és felhasználóvonzó képességüket, és kapcsolódni tudjanak a nemzetközi szinten rendelkezésre álló kapacitásokhoz és erőforrásokhoz,
      FELISMERVE, hogy az ezen létesítmények egymást kiegészítő kapacitásainak továbbfejlesztése és együttes mozgósítása, valamint a nemzetközi tudományos közösségek számára szakmai ellenőrzés mellett biztosított hozzáférés megnyitása által lehetővé tett integrált és szélesebb körű szolgáltatások – a magas szintű közös bírálatból, összehasonlító teljesítményértékelésből és igazgatásból fakadó versenyen keresztül a teljes régió gazdaságának, társadalmának és oktatásának fejlesztésére gyakorolt kedvező hatások, valamint az agyelszívás megelőzése és az ipar lehetőség szerinti további fejlesztéséhez való hozzájárulás révén – tovább erősítik regionális és európai jelentőségüket,
      FIGYELEMBE VÉVE az európai kutatási infrastruktúra-konzorciumok (ERIC) közös jogi keretét megállapító 723/2009/EK rendeletet (a továbbiakban: rendelet),
      FELISMERVE, hogy a rendelet megfelelő jogi keretet biztosít az együttműködés megerősítéséhez,
      FIGYELEMBE VÉVE, hogy az analitikai kutatási infrastruktúrák európai kutatási infrastruktúra-konzorciumának (ERIC) létrehozása – Közép-európai Kutatási Infrastruktúra-konzorcium – „CERIC ERIC” címmel 2011. június 26-án, a kutatásügyi miniszterek Salzburgi Csoportjának találkozóján aláírt egyetértési megállapodás alapján az érdekelt tagok megállapodtak egy munkacsoport létrehozásáról, amelynek feladata az ERIC létrehozásához szükséges összes tevékenység lefolytatása volt,
      MEGVIZSGÁLVA e munkacsoport jelentését, amely egyebek mellett megerősíti, hogy együttműködésük számára a rendelet a legmegfelelőbb jogi keret,
      FIGYELEMBE VÉVE a CERIC ERIC-re vonatkozó elképzelések számára a közép-európai kutatásügyi miniszterek „Salzburgi Csoportjának”2011. június 26-i bregenzi találkozóján megfogalmazott támogatást, valamint a tagoknak a CERIC ERIC létrehozására irányuló javaslat előterjesztése melletti elkötelezettségét rögzítő, 2012. augusztus 31-én Bécsben aláírt nyilatkozatot,
      FIGYELEMBE VÉVE a CERIC ERIC-re vonatkozó elképzelések számára a Közép-európai Kezdeményezés (CEI) tudományos és technológiai tárgyú 2011. évi miniszteri találkozóján elfogadott „Trieszti Nyilatkozatban” megfogalmazott és a 2012. szeptember 19-i találkozón újólag megerősített támogatást,
      MIVEL a tagok felkérik az Európai Bizottságot a CERIC ERIC európai kutatási infrastruktúra-konzorciumként (ERIC) történő létrehozására,
      A KÖVETKEZŐKBEN ÁLLAPODTAK MEG:
      I. FEJEZET
      
         ÁLTALÁNOS RENDELKEZÉSEK
      
      1. cikk
      Létrehozás, elnevezés, törvényes székhely
      (1)   „Közép-európai Kutatási Infrastruktúra-konzorcium” (a továbbiakban: CERIC ERIC) elnevezéssel szétszórtan elhelyezkedő európai kutatási infrastruktúra jön létre.
      (2)   A CERIC ERIC törvényes székhelye az olaszországi Triesztben található. A közgyűlés köteles legalább ötévente egyszer megfontolni, hogy a törvényes székhely ugyanabban az országban maradjon-e, ahol addig volt, vagy átkerüljön egy másik tag területére. A törvényes székhely szerinti tag a 2. cikk értelmében vett képviselő jogalanyán keresztül a 6. cikknek megfelelően biztosítja a CERIC ERIC közös központi operatív tevékenységéhez szükséges erőforrásokat, ideértve az e célból esetleg szükségessé váló finanszírozást is.
      2. cikk
      Képviselő jogalany
      (1)   Mindegyik tag – a CERIC ERIC működési területéhez és tevékenységéhez közvetlenül kapcsolódó, kizárólagosan e jogalanyok hatáskörébe utalt meghatározott jogainak gyakorlására és meghatározott kötelezettségeinek teljesítésére, a (3) bekezdésnek megfelelően – kijelölhet egy-egy „képviselő jogalanyt”, amelynek közszektorbeli jogalanynak kell lennie, ideértve a közfeladatot ellátó regionális és magánszektorbeli jogalanyokat is.
      (2)   Képviselő jogalanyként olyan intézményt kell kijelölni, amely képes támogatni a CERIC ERIC tudományos/műszaki tevékenységét, és ennek keretében hozzáférést biztosítani ahhoz a tulajdonában álló egyetlen létesítményhez („partnerlétesítmény”), amely tudományos és műszaki szempontból képes hozzájárulni az 5. és a 6. cikkben meghatározott közös stratégia célok teljesítéséhez és hozzáférési képességek biztosításához.
      (3)   Mindegyik tag köteles tájékoztatni a közgyűlést a képviselő jogalanyának személyében, valamint a hatáskörébe utalt meghatározott jogokban és kötelezettségekben bekövetkező változásokról, a kijelölés megszűnéséről, valamint minden más esetleges releváns változásról. A közgyűlés belső szabályokat alkot, amelyekben meghatározza a képviselő jogalanyok tevékenységi körét és feladatait és különösen a természetbeni hozzájárulás rendelkezésre bocsátásának eljárását.
      (4)   Mindegyik tag vagy képviselő jogalany köteles javasolni a közgyűlésnek jóváhagyásra egy-egy partnerlétesítményt. Annak érdekében, hogy a partnerlétesítmény képes legyen megfelelő módon ellátni a CERIC ERIC tudományos és műszaki tevékenységében való részvételből fakadó kötelezettségeit, a partnerlétesítményt a képviselő jogalanyon belül egyértelműen meg kell határozni.
      (5)   A partnerlétesítményt a 12. cikk (3) bekezdésének h) pontjában meghatározott eljárásnak megfelelően értékelésnek kell alávetni. A partnerlétesítmény egyetlen egységes nemzeti referenciapontként szolgál a hozzáférés ösztönzésében és támogatásában, valamint a kutatók és a technikusok munkába való bevonásában és nemzetközi továbbképzésében és összehasonlító teljesítményértékelésében.
      3. cikk
      Új tagok csatlakozása
      (1)   A CERIC ERIC nyitva áll olyan új tagok csatlakozása előtt, amelyek az 5. cikk (1) és (2) bekezdésének megfelelően olyan kiváló analitikai létesítménnyel vagy minta-előkészítő kapacitással rendelkeznek, amely igénybe vehető a megfelelő műszaki és tudományos szaktudás és erőforrások kialakítására és/vagy rendelkezésre bocsátására, valamint a szabad hozzáférés elvén alapuló hozzáférés biztosítására.
      (2)   Az új tagok csatlakozásáról a közgyűlés dönt.
      (3)   A közgyűlés meghatározza az új tagok partnerlétesítményének elfogadására irányadó kritériumokat és értékelési eljárásokat.
      4. cikk
      Megfigyelők
      (1)   Az Európai Unió tagállamai, a harmadik országok és a kormányközi szervezetek megfigyelőként részt vehetnek a CERIC ERIC munkájában. Ennek érdekében egyedi megállapodást kell kötniük, amelyet a közgyűlésnek a 12. cikk (3) bekezdésének a) pontja szerint jóvá kell hagynia.
      (2)   Megfigyelőként kell részt vennie a CERIC ERIC munkájában:
      
                  a)
               
               
                  különösen azoknak az országoknak és kormányközi szervezeteknek, amelyek teljes jogú taggá kívánnak válni, de még fejlesztik a partnerlétesítményüket;
               
            
                  b)
               
               
                  azoknak az országoknak és kormányközi szervezeteknek, amelyek meghatározott tárgyú és időtartamú közös projektekben vesznek részt.
               
            (3)   Mindegyik megfigyelő kijelölhet egy-egy képviselőt, aki szavazati jog nélkül részt vesz a közgyűlés ülésein.
      5. cikk
      Célok, feladatok, tevékenység
      (1)   A CERIC ERIC célja a legmagasabb szintű európai kutatási, technológiafejlesztési és demonstrációs programokban és projektekben való részvétel, ezen keresztül pedig az, hogy hozzáadott értéket képezzen az európai kutatási térség kiteljesítésében és innovációs potenciálja kialakításában, miközben jótékony hatása révén a tudomány, az ipar és a gazdaság fejlődését is elősegíti.
      (2)   A CERIC ERIC előmozdítja az elsősorban a közép-európai térségben működő partnerlétesítmények nemzeti multidiszciplináris analitikai, szintetikai és minta-előkészítő kapacitásainak egy egységes, EU-szinten szétszórtan elhelyezkedő, a kutatók előtt világszinten nyitva álló kutatási infrastruktúrába való integrálását. A CERIC ERIC szakmai ellenőrzés mellett biztosított nemzetközi hozzáférés formájában, érdemalapon és a rendelkezésre álló erőforrások szabta keretek között, a rendelkezésre álló erőforrások és know-how optimális kihasználását biztosítva, a tagok javaslatai alapján ingyenes és szabad hozzáférést biztosít infrastruktúrájához.
      (3)   A CERIC ERIC korlátozott körben gazdasági tevékenységet is folytathat, amennyiben az szorosan kapcsolódik fő feladatához, és nem akadályozza annak végrehajtását.
      (4)   Céljainak teljesítése érdekében a CERIC ERIC különösen a következő tevékenységeket végzi:
      
                  a)
               
               
                  hasznosítja a közép-európai térség teljes tudományos potenciálját, amely – különösen az élettudományok, a nanotudomány és a nanotechnológia, a kulturális örökség, a környezetvédelem és általában az anyagtudományok területén – a szinkrotronfénynek és más mikroszkopikus kísérleti eszközöknek az anyagok előkészítése és jellemzőinek meghatározása, az anyagstruktúra vizsgálata és a képalkotás céljából alkalmazott elemző és beavatkozási technikákban való felhasználása tekintetében rendelkezésre áll. Ennek érdekében szoros együttműködést folytat a felhasználói közösségekkel, egymást kiegészítő forrásokat és műszereket, hatékony szolgáltatást és optimális munkafeltételeket alakít ki és bocsát a felhasználók rendelkezésére, továbbá erőfeszítéseket tesz az új potenciális felhasználók mozgósítása érdekében;
               
            
                  b)
               
               
                  nemzetközi szakmai értékelés keretében, minőségalapon kiválasztott felhasználók számára ingyenes szabad hozzáférést kínál. Erről úgy gondoskodik, hogy a nemzetközi együttműködés, illetve verseny körülményei között is megmaradjon a részt vevő tagok képessége a kutatóközösségeik értékének, minőségének és hatékonyságának javítására;
               
            
                  c)
               
               
                  optimális módon kihasználja az erőforrásokat és a know-how-t, ennek érdekében koordinálja a kutatást és a kapcsolódó technológiák fejlesztését, elősegíti és koordinálja a tudományos és a műszaki személyi állomány és a fiatal kutatók közös képzését, és együttműködik a szomszédos közösségekkel és az iparral;
               
            
                  d)
               
               
                  közös stratégiát és politikát alakít ki a szellemi tulajdon és a know-how oltalma és hasznosítása területén, és ösztönzi az ipari fejlesztések és a felhasználók támogatását;
               
            
                  e)
               
               
                  gondoskodik a hatékony belső és külső kommunikációról, ennek érdekében összehangolja a népszerűsítő, mozgósító és marketingtevékenységeket;
               
            
                  f)
               
               
                  pályázatokat nyújt be finanszírozás elnyerése céljából.
               
            6. cikk
      Források
      (1)   A következő forrásokat kell a CERIC ERIC rendelkezésére bocsátani:
      
                  a)
               
               
                  a tagok vagy képviselő jogalanyaik által a CERIC ERIC rendes tevékenységéhez nyújtott természetbeni hozzájárulásokat. A 12. cikkben előírt feltételek és korlátok betartásával a közgyűlés egyhangú döntéssel úgy határozhat, hogy a tagoknak vagy képviselő jogalanyaiknak pénzügyi hozzájárulást is kell nyújtaniuk;
               
            
                  b)
               
               
                  a tagok, a megfigyelők és/vagy más köz- vagy magánszektorbeli jogalanyok által a CERIC ERIC külön projektjei céljára nyújtott természetbeni és/vagy pénzbeni hozzájárulásokat. A külön projekteket és – a 9. cikkel összhangban – a velük kapcsolatban viselt felelősségeket a közgyűlés hagyja jóvá. A természetbeni hozzájárulásokra különleges elszámolási szabályokat kell alkalmazni;
               
            
                  c)
               
               
                  a vissza nem térítendő és más típusú pénzügyi támogatásokat, valamint a kutatási-fejlesztési tevékenységekből származó hozzájárulásokat. A közgyűlés elfogadja a közgyűlés által a 12. cikk (3) bekezdésének l) pontja alapján jóváhagyott külső szerződésekből és hozzájárulásokból – és különösen az EU által finanszírozott tevékenységekből – származó bevételek felhasználásának szabályait és eljárásait;
               
            
                  d)
               
               
                  a korlátozott körben folytatott gazdasági tevékenység bevételeit. A CERIC ERIC korlátozott körben folytathat gazdasági tevékenységet, például részt vehet kereskedelmi szolgáltatások közös kialakításában. Ezeknek a szolgáltatásoknak pénzügyi szempontból önfenntartóknak kell lenniük, és a szolgáltatások terjedelmének és időtartamának megfelelően fedezniük kell a kezdeti beruházás költségeit. A bevételekkel külön kell elszámolni;
               
            
                  e)
               
               
                  az egyéb bevételeket és pénzügyi forrásokat. Amennyiben azt a közgyűlés minősített többséggel, a 12. cikknek megfelelően jóváhagyja, a CERIC ERIC az 5. cikkben meghatározott területen végrehajtandó konkrét tevékenységek és projektek céljára kölcsönt vehet fel;
               
            
                  f)
               
               
                  az adományokat és a vissza nem térítendő támogatásokat, amelyek egyebek mellett jótékonysági gyűjtésből, sorsjátékalapokból vagy nonprofit jogalanyoktól származhatnak. Amennyiben azt a közgyűlés jóváhagyja, az ezen alapszabályban meghatározott feladatainak és tevékenységének elvégzéséhez a CERIC ERIC elfogadhat természetes és jogi személyektől – például jótékonysági szervezetektől és sorsjátékalapoktól – vissza nem térítendő támogatásokat, speciális hozzájárulásokat, ajándékokat, adományokat és más befizetéseket.
               
            (2)   A CERIC ERIC rendelkezésére álló erőforrásokat kizárólag az 5. cikkben meghatározott feladatok és tevékenység elvégzésére szabad fordítani.
      (3)   A CERIC ERIC szakmai kapacitásait a tagok vagy képviselő jogalanyaik által a közös tárgyterület művelése céljából rendelkezésre bocsátott természetbeni hozzájárulásokra kell alapozni. Annak érdekében, hogy a CERIC ERIC számára nyújtott természetbeni hozzájárulásként beszámíthatók legyenek, ezeknek a hozzájárulásoknak (ideértve a létesítményekhez való hozzáférés megosztását és megnyitását, a speciális műszaki ismereteket és kapacitásokat, valamint a szakmai továbbképzéseket is) meg kell határozni az értékét.
      (4)   A rendelkezésre bocsátott műszerek és más természetbeni hozzájárulásként rendelkezésre bocsátott erőforrások magukban foglalhatják a műszerekhez biztosított hozzáférési időt, a kirendelt személyi állományt, valamint a tagok, illetve a képviselő jogalanyok által közösen megállapított más típusú erőforrásokat is. A közgyűlés meghatározza a természetbeni hozzájárulások elfogadására, értékük felbecslésére, költségeik meghatározására és beszámítási értékük megállapítására irányadó közös elszámolási rendszert és szabályokat. E természetbeni hozzájárulások értékének meg kell jelennie az éves költségvetésben és a megfelelő pénzügyi beszámolókban.
      7. cikk
      Pénzügyi év, éves pénzügyi beszámoló, a költségvetés elvei
      (1)   A pénzügyi év január 1-jétől december 31-ig tart. Az éves pénzügyi beszámolónak tartalmaznia kell a kapott természetbeni hozzájárulások megállapodás szerinti értékét és a 6. cikkben meghatározott más bevételeket.
      (2)   Az éves pénzügyi beszámolót és az éves költségvetést a közgyűlés hagyja jóvá. Az éves pénzügyi beszámolót a pénzügyi év végét követően négy hónapon – kivételes körülmények fennállása esetén hat hónapon – belül kell jóváhagyni. Az éves pénzügyi beszámolóhoz csatolni kell az adott évre vonatkozó költségvetési és pénzgazdálkodási jelentést.
      (3)   Pénzügyi beszámolójának elkészítése, dokumentálása, ellenőrzése és közzététele tekintetében a CERIC ERIC teljesíti a vonatkozó törvényi és rendeleti rendelkezések követelményeit.
      (4)   A CERIC ERIC nyilvántartást vezet a természetbeni és a pénzügyi hozzájárulásokról és a kiadásokról, és a költségvetés kiegyensúlyozottságának biztosítása érdekében hatékony és eredményes pénzgazdálkodást folytat.
      (5)   A 2006/112/EK tanácsi irányelv (1) 143. cikke (1) bekezdésének g) pontja és 151. cikke (1) bekezdésének b) pontja alapján és a 282/2011/EU tanácsi végrehajtási rendelet (2) 50., illetve 51. cikkének megfelelően, valamint a 2008/118/EK tanácsi irányelv (3) 12. cikke alapján a héa és a jövedéki adó tekintetében nyújtott és más típusú mentességek csak a CERIC ERIC által, valamint a tagok által a CERIC ERIC általi hivatalos és kizárólagos felhasználás céljából és azzal közvetlen kapcsolatban végrehajtott beszerzésekre és csak abban az esetben vonatkoznak, ha a beszerzés összhangban áll a CERIC ERIC tevékenységével, és kizárólag a CERIC ERIC nem gazdasági jellegű tevékenységéhez kapcsolódik. A héamentesség kizárólag a 300 EUR értéket meghaladó beszerzésekre vehető igénybe.
      (6)   A CERIC ERIC a gazdasági tevékenységének költségeiről és bevételeiről külön vezet könyvelést. E tevékenysége kapcsán piaci árakat, vagy ha ezek nem határozhatók meg, a teljes költség ésszerű árréssel megnövelt értékével megegyező árakat számít fel. Erre a tevékenységre az adómentességek nem terjednek ki.
      8. cikk
      Felhasználói hozzáférés
      (1)   A CERIC ERIC egy egységes belépési ponton keresztül, egy nemzetközi szakmai értékelési rendszer keretei között és a javasolt kísérletek tudományos minőségét egyedüli kritériumként figyelembe véve végrehajtott kiválasztás alapján külső felhasználók számára ingyenes és szabad hozzáférést biztosít a partnerlétesítményeknél rendelkezésre álló tudományos infrastruktúrához, és ezáltal egy úgynevezett „ERA open Operation mode” (az európai kutatási térségen belül nyitott működési mód) kialakítására és a legjobb nemzetközi felhasználók magához vonzására törekszik. Ennek érdekében a CERIC ERIC minden tőle telhetőt megtesz annak érdekében, hogy a tudományos infrastruktúrához „ingyenes és szabad hozzáférést” biztosítson.
      (2)   A CERIC ERIC elfogadhat olyan igényeket is, amelyek értelmében a felhasználó a műszaki és/vagy tudományos szolgáltatásokat bizalmas jellegű kutatás és/vagy szakmai továbbképzés és oktatás céljára kívánja igénybe venni, amennyiben ez nem ütközik a szabad hozzáférés szabályaiba, és amennyiben az igénylő megfizeti a szolgáltatások megfelelő költségét.
      (3)   A közgyűlés a felhasználói hozzáférés szabályai körében meghatározza a bizalmas és a nem bizalmas jellegű kutatás esetében követendő stratégiákat és eljárásokat.
      9. cikk
      Felelősség
      (1)   A CERIC ERIC felelős a tartozásaiért.
      (2)   A tagok, illetve képviselő jogalanyaik a CERIC ERIC tartozásaiért a CERIC ERIC számára nyújtott éves hozzájárulásuk erejéig viselnek pénzügyi felelősséget.
      (3)   A CERIC ERIC a CERIC ERIC infrastruktúrájának kiépítésével és működtetésével összefüggő kockázatokra megfelelő biztosításokat köt.
      (4)   A CERIC ERIC-en belül egy vagy több tag és/vagy megfigyelő javára végrehajtott külön projektek kapcsán viselt felelősségről a közgyűlés rendelkezik. A közgyűlés rendelkezik továbbá a más kérdésekben, köztük például a természetbeni hozzájárulások (ideértve a megfigyelőktől és a külső finanszírozó szervektől származókat is) felhasználásával kapcsolatban felmerülő felelősségről.
      II. FEJEZET
      
         IRÁNYÍTÁS
      
      10. cikk
      A CERIC ERIC szervei
      A CERIC ERIC irányításáért felelős szervek: a közgyűlés, a vezérigazgató, a Partnerlétesítmények Igazgatóinak Testülete, valamint a Nemzetközi Tudományos és Műszaki Tanácsadó Bizottság (NTMTB).
      11. cikk
      A közgyűlés
      (1)   A közgyűlésben minden tagot legfeljebb két küldött képvisel. A küldöttet a tag három évre jelöli ki. A küldött megbízatása a megbízatás lejárta előtt három hónappal meghosszabbítható. A tag írásban haladéktalanul értesíti a közgyűlés elnökét küldöttei kijelöléséről és megbízatásuk megszűnéséről. Ha egy tag egyik vagy mindkét küldötte nem tud részt venni egy ülésen és ezért más erre feljogosított személynek kell őt vagy őket képviselnie, az érintett tag a közgyűlés eljárásrendjével összhangban az ülés előtt írásban értesíti erről a közgyűlés elnökét.
      (2)   A küldötteket a közgyűlés eljárásrendjének megfelelően tanácsadók és szakértők kísérhetik.
      (3)   Minden tag egyetlen oszthatatlan szavazattal rendelkezik, és akkor szavazóképes, ha személyesen vagy telekonferencia útján, a közgyűlés eljárásrendjének megfelelően legalább egy küldötte jelen van.
      (4)   A 15. cikk szerinti NTMTB elnöke a közgyűlés ülésein tanácsadói minőségben vesz részt.
      (5)   A közgyűlés összehívása akkor érvényes, ha a tagok legalább kétharmada szavazóképes. Ha ez a feltétel nem teljesül, a közgyűlés eljárásrendjének megfelelően megegyező napirenddel lehetőség szerint mihamarabb össze kell hívni a közgyűlés megismételt ülését. A 12. cikk (2) és (3) bekezdésében meghatározott ügyektől eltekintve a közgyűlés megismételt ülése akkor határozatképes, ha a tagok legalább fele szavazóképes.
      (6)   A közgyűlés a 12. cikk értelmében vett minősített többséggel a küldöttek közül három évre elnököt választ. A közgyűlés az elnök javaslatára ugyanilyen többséggel, az elnök megbízatásával megegyező időtartamra alelnököt jelölhet ki. Az elnök és az alelnök távollétében a közgyűlés ülésén a leghosszabb ideje megbízatással rendelkező rangidős küldött elnököl.
      (7)   A közgyűlés a döntéseit a 12. cikknek megfelelően hozza.
      (8)   A közgyűlés minden évben legalább egyszer ülésezik. A közgyűlés ülését legalább három tag vagy a vezérigazgató kezdeményezésére is össze kell hívni akkor, ha az a CERIC ERIC érdekét szolgálja.
      (9)   A közgyűlés ezen alapszabálynak megfelelően megalkotja eljárásrendjét.
      (10)   A közgyűlés munkájában való részvétel költségét a tagok vagy képviselő jogalanyaik viselik.
      (11)   A közgyűlés munkájával kapcsolatos helyi szervezési költségeket az ülésnek otthont adó tag természetbeni hozzájárulásának kell tekinteni.
      12. cikk
      A közgyűlés hatásköre és döntései meghozatalának módja
      (1)   A közgyűlés a CERIC ERIC legfőbb irányító szerve, és dönt a CERIC ERIC által tudományos, műszaki és igazgatási kérdésekben követett politikáról. A közgyűlés megfelelő módon utasításokat bocsát ki a vezérigazgató részére.
      (2)   A közgyűlés a rendeletben meghatározott eljárással, egyhangúlag dönt az ezen alapszabály módosítására irányuló javaslatokról.
      (3)   A közgyűlés a szavazati joggal rendelkező tagok kétharmadának mint minősített többségnek az igen szavazatával hoz jóváhagyó döntést:
      
                  a)
               
               
                  új tag csatlakozásáról és a megfigyelői jogviszonyról;
               
            
                  b)
               
               
                  a tagok készpénzben nyújtott hozzájárulásaira vonatkozóan az egyes tagok által megjelölt korlátozások és feltételek betartásával megfogalmazott javaslatokról;
               
            
                  c)
               
               
                  a CERIC ERIC szervezetéről és a belső munkamegosztásról;
               
            
                  d)
               
               
                  a közgyűlés eljárásrendjéről;
               
            
                  e)
               
               
                  a pénzügyi szabályokról, valamint minden olyan szabályról és eljárásról, amely ezen alapszabály rendelkezéseinek végrehajtásához szükséges;
               
            
                  f)
               
               
                  a Nemzetközi Tudományos és Műszaki Tanácsadó Bizottság elnökének és tagjainak kijelöléséről;
               
            
                  g)
               
               
                  kölcsön felvételéről;
               
            
                  h)
               
               
                  az NTMTB vagy az eseti nemzetközi értékelő bizottság értékelése alapján a tagok által partnerlétesítményként megjelölt létesítmények jóváhagyásáról vagy elutasításáról;
               
            
                  i)
               
               
                  a vezérigazgató kinevezéséről, felmentéséről és hatásköreinek kijelöléséről;
               
            
                  j)
               
               
                  kötelezettségeit nem teljesítő tagnak a CERIC ERIC-ből való kizárásáról;
               
            
                  k)
               
               
                  a CERIC ERIC felszámolásáról és a vagyontárgyaival való elszámolásról;
               
            
                  l)
               
               
                  külső szerződések és hozzájárulások jóváhagyásáról.
               
            (4)   A közgyűlés a jelen lévő és szavazati joggal rendelkező tagok kétharmadának mint minősített többségnek az igen szavazatával hoz jóváhagyó döntést:
      
                  a)
               
               
                  a közgyűlés elnökének és alelnökének megválasztásáról;
               
            
                  b)
               
               
                  a CERIC ERIC tudományos és műszaki programjának elfogadásáról;
               
            
                  c)
               
               
                  a CERIC ERIC éves rendes tevékenységét tartalmazó program és a CERIC ERIC költségvetésének elfogadásáról;
               
            
                  d)
               
               
                  a külön projektek és költségvetésük elfogadásáról;
               
            
                  e)
               
               
                  a természetbeni hozzájárulások beszámított értékére vonatkozó megállapodásról;
               
            
                  f)
               
               
                  a CERIC ERIC tevékenységét bemutató éves jelentés elfogadásáról;
               
            
                  g)
               
               
                  az éves pénzügyi beszámoló lezárásáról;
               
            
                  h)
               
               
                  tanácsadó bizottságok és más szervek létrehozásáról.
               
            (5)   Hacsak ezen alapszabály másként nem rendelkezik, a közgyűlés minden más döntését a jelen lévő és szavazatot leadó tagok szótöbbségével hozza meg.
      (6)   A közgyűlésben minden tagnak egy szavazata van; az Európai Unió tagállamainak és a társult országoknak mindenkor rendelkezniük kell a szavazatok többségével. A szótöbbség megállapításakor a tartózkodást nem kell számításba venni. Szavazategyenlőség esetén a közgyűlés elnökének szavazata dönt.
      (7)   A közgyűlés a fentieken túlmenően minden olyan további hatáskörrel is rendelkezik és minden olyan további feladatot is ellát, amely szükséges a CERIC ERIC céljainak teljesítéséhez.
      13. cikk
      A vezérigazgató
      (1)   A vezérigazgatót a közgyűlés nevezi ki.
      (2)   A vezérigazgató a CERIC ERIC végrehajtó szerve és törvényes képviselője. A vezérigazgató felel a CERIC ERIC működésének napi szintű vezetéséért, és konzultációs joggal részt vesz a közgyűlés ülésein.
      (3)   A vezérigazgató a közgyűlés elé terjeszti:
      
                  a)
               
               
                  a CERIC ERIC tevékenységét bemutató éves jelentést;
               
            
                  b)
               
               
                  az NTMTB-vel és/vagy más tanácsadó testülettel lefolytatott konzultációt követően a CERIC ERIC éves tudományos és műszaki programjára vonatkozó javaslatot, mellékelve hozzá az egyes tagok által nyújtandó természetbeni hozzájárulások bemutatását;
               
            
                  c)
               
               
                  a pénzügyi szabályoknak megfelelően a CERIC ERIC következő pénzügyi évre vonatkozó javasolt költségvetését, amelynek tartalmaznia kell a rendes tevékenységhez és a külön projektekhez rendelt természetbeni hozzájárulások elszámolását is;
               
            
                  d)
               
               
                  a megelőző pénzügyi évre vonatkozó pénzügyi beszámolót;
               
            
                  e)
               
               
                  a közgyűlés által megvitatandó és jóváhagyandó egyéb ügyeket.
               
            14. cikk
      A Partnerlétesítmények Igazgatóinak Testülete
      (1)   A Partnerlétesítmények Igazgatóinak Testülete a partnerlétesítményeknek a tagok vagy képviselő jogalanyaik által kinevezett igazgatóiból áll.
      (2)   A Partnerlétesítmények Igazgatóinak Testülete a tagjai közül elnököt választ.
      (3)   A Partnerlétesítmények Igazgatóinak Testülete felügyeli a közgyűlés által jóváhagyott stratégiák végrehajtásának koordinálását. A testület biztosítja a CERIC ERIC teljes egészének és a tagok együttműködésének összhangját és következetességét.
      (4)   A Partnerlétesítmények Igazgatóinak Testületével a vezérigazgató köteles konzultálni minden olyan javaslatról, amelyet a következő ügyekben a közgyűlés elé kíván terjeszteni:
      
                  a)
               
               
                  a CERIC ERIC javasolt éves tudományos és műszaki programja és az egyes tagok által nyújtandó természetbeni hozzájárulások;
               
            
                  b)
               
               
                  a CERIC ERIC-nek a pénzügyi szabályoknak megfelelően a következő pénzügyi évre vonatkozóan javasolt költségvetése, amelynek tartalmaznia kell a rendes tevékenységhez és a külön projektekhez rendelt természetbeni hozzájárulások elszámolását is.
               
            (5)   A Partnerlétesítmények Igazgatóinak Testülete működésének szabályait a közgyűlés által elfogadandó eljárásrendben kell meghatározni.
      15. cikk
      A Nemzetközi Tudományos és Műszaki Tanácsadó Bizottság (NTMTB)
      (1)   A közgyűlés a CERIC ERIC működési területét kiemelkedő színvonalon művelő személyek közül a 12. cikknek megfelelően kijelöli az NTMTB tagjait. Az NTMTB tagjainak létszámát a közgyűlés határozza meg.
      (2)   Hacsak nem állnak fenn kivételes körülmények, az NTMTB a tagjai közül javaslatot tesz arra a személyre, akit a közgyűlés elnökként kijelöl.
      (3)   Az NTMTB minden stratégiai kérdésben, valamint a CERIC ERIC tudományos és műszaki tevékenységével kapcsolatban független tanácsadással szolgál a közgyűlés és a vezérigazgató számára.
      (4)   Az NTMTB értékeli különösen az új partnerlétesítményekre vonatkozó javaslatokat és a meglévők működését, és tanácsokat fogalmaz meg a közgyűlés számára az elfogadásról és a folytatásról.
      (5)   Az NTMTB működési költségein a tagok egyenlő mértékben osztoznak, vagy pedig ezeket a költségeket a CERIC ERIC költségvetéséből kell fedezni.
      16. cikk
      Független Szakértői Ellenőrző Bizottság
      (1)   A közgyűlés Független Szakértői Ellenőrző Bizottságot hoz létre annak igazolására, hogy a természetbeni hozzájárulásként való felhasználás céljából eszközölni kívánt és a CERIC ERIC költségvetésébe a közgyűlés által belefoglalt beszerzések teljesítik a 7. cikk (5) bekezdésében foglalt követelményeket.
      (2)   A Független Szakértői Ellenőrző Bizottság tagjait a közgyűlés jelöli ki. Megbízatásuk három évre szól, és nem újítható meg.
      (3)   A Független Szakértői Ellenőrző Bizottság munkáját műszaki szakértők segítik. A Független Szakértői Ellenőrző Bizottság a közgyűlés minden ülésére beterjeszti megállapításait tartalmazó jelentését.
      17. cikk
      Ellenőrzés, hatásvizsgálat
      (1)   A CERIC ERIC elszámolásait és általános költségvetését, valamint a tevékenységéhez nyújtott természetbeni hozzájárulások értékét a közgyűlés által kijelölt független könyvvizsgálók ellenőrzik. A könyvvizsgálat költségeit a CERIC ERIC viseli.
      (2)   A CERIC ERIC rendszeres időközönként értékelésnek veti alá tudományos tevékenységének minőségét, valamint az európai kutatási térségre, a partnerlétesítményeknek otthont adó régiókra és a nemzetközi környezetre kifejtett hatását. Ennek az értékelésnek ki kell terjednie mind a CERIC ERIC mint konzorcium, mind pedig az egyes partnerlétesítmények működésére.
      18. cikk
      Humánerőforrás-politika
      (1)   A CERIC ERIC egyenlő bánásmódot és lehetőségeket biztosít személyi állománya számára, és támogatja a partnerek közötti, valamint az általában a közép-európai térségén belüli és az azon kívülre irányuló mobilitást. A CERIC ERIC törekszik arra, hogy a fiatal munkatársak – például felsőoktatási hallgatók, kutatók, technikusok – számára vonzó feltételeket teremtsen a nemzetközileg nyitott környezetben való továbbképzés igénybevételéhez.
      (2)   A CERIC ERIC feladatainak ellátásához szükséges személyzetet főszabályként a tagok vagy képviselő jogalanyaik, a megfigyelők és más együttműködő intézmények biztosítják a CERIC ERIC-hez való kirendelés útján.
      (3)   A kirendelt munkatársak költségeit a kirendelő tag vagy képviselő jogalany viseli, és – különleges esetek kivételével – a természetbeni hozzájárulás részeként kell elszámolni. A külön projektek és a továbbképzések céljára teljesített kirendelések a külön projektre vonatkozó szabályoknak megfelelően szintén elszámolhatók lehetnek.
      (4)   A CERIC ERIC munkaerő-felvételi politikáját és belső szabályait, melyeknek határozott idejű szerződéseken kell alapulniuk, a közgyűlés határozza meg.
      19. cikk
      Szellemi tulajdon, titoktartás, adatkezelés
      (1)   A „szellemi tulajdon” fogalma az 1967. július 14-én aláírt, a Szellemi Tulajdon Világszervezetét létrehozó egyezmény 2. cikke szerint értendő.
      (2)   A szellemi tulajdon tagok, illetve képviselő jogalanyok közötti cseréje és integrálása vonatkozásában a közgyűlésnek olyan belső szabályokat kell jóváhagynia, amelyek növelik a szellemi tulajdon hozzáadott értékét és a régiók, valamint az EU egészének gazdaságára kifejtett hatásait. A belső szabályokban a kicserélt adatokkal kapcsolatos titoktartás szabályait is rendezni kell.
      (3)   A CERIC ERIC által finanszírozott tevékenységek eredményeként létrejövő szellemi tulajdon a CERIC ERIC tulajdona.
      (4)   A CERIC ERIC köteles teljesíteni az adatvédelem és a magánélet védelme területén irányadó jogszabályi rendelkezéseket.
      20. cikk
      Technológiaátadás, ipari kapcsolatok
      A CERIC ERIC-nek mint szétszórtan működő infrastruktúrának központi szerepet kell betöltenie az európai iparban, és ennek érdekében:
      
                  a)
               
               
                  kapcsolatokat kell kiépítenie és együttműködést kell folytatnia az iparral a kutatás-fejlesztés területén, például közös fejlesztések vagy prototípus-készítésen alapuló előminősítés formájában;
               
            
                  b)
               
               
                  növelnie kell az egyes tagállamok, illetve képviselő jogalanyaik által a gazdaságra kifejtett hatásokat, és ebből a célból szinergiákat kell kialakítania és közös pontokat kell azonosítania a tudás- és a technológiaátadás területén;
               
            
                  c)
               
               
                  hangsúlyoznia kell az ipari részvételt és az ipar számára rendelkezésre álló lehetőségeket;
               
            
                  d)
               
               
                  ösztönöznie és támogatnia kell a kutatási tevékenységből kinövő iparágakat.
               
            21. cikk
      Beszerzéspolitika
      A CERIC ERIC beszerzéspolitikájának az átláthatóság, a megkülönböztetésmentesség és a versenyalapúság elvein kell alapulnia, figyelembe kell vennie annak szükségességét, hogy a pályázatok műszaki, pénzügyi és teljesítési szempontból egyaránt a legmagasabb színvonalat képviseljék, és biztosítania kell, hogy az ipar kellő időben értesüljön a korszerű komponensek és rendszerek létrehozásával kapcsolatos elvárásokról.
      22. cikk
      Kommunikáció, terjesztés
      (1)   A CERIC ERIC feladatainak és tevékenységének célja az európai kutatás erősítése, és kommunikációs és terjesztési tevékenységének támogatnia kell ezt a stratégiai célt.
      (2)   A CERIC ERIC ösztönzi a tevékenységéből fakadó tudományos publikációknak és tudományos-műszaki ismereteknek a tudományos közösség, az ipari környezet és a nyilvánosság felé történő terjesztését.
      (3)   A CERIC ERIC a céljainak előbbre viteléhez szükséges mértékben interakciót folytat az érintett szakpolitikai döntéshozókkal.
      III. FEJEZET
      
         ZÁRÓ RENDELKEZÉSEK
      
      23. cikk
      Munkanyelv
      A CERIC ERIC munkanyelve az angol nyelv.
      24. cikk
      Időtartam, lemondás
      (1)   A CERIC ERIC tízéves kezdeti időtartamra jön létre, mely automatikusan további tízéves időszakokra meghosszabbodik.
      (2)   A tagok öt év tagság után lemondhatnak a CERIC ERIC-ben betöltött tagságukról; ezt egy évvel korábban be kell jelenteniük. A lemondás a bejelentést követő pénzügyi év végén vagy a tag által javasolt későbbi időpontban lép hatályba.
      (3)   A tagságáról lemondó tagot a lemondás után is köti minden olyan kötelezettsége és vállalása, amely a lemondás hatálybalépésének időpontjában a CERIC ERIC vagy harmadik felek felé fennállt, valamint minden, a lemondást megelőzően hozott döntésekből vagy a lemondást megelőzően végrehajtott cselekményekből fakadó, a CERIC ERIC felé fennálló kártérítési kötelezettsége.
      25. cikk
      Kötelezettségek teljesítésének elmulasztása
      Ha egy tag megszegi az ezen alapszabályból fakadó alapvető kötelezettségeit, akkor a közgyűlés a szavazati joggal rendelkező tagok kétharmadának mint minősített többségnek az igen szavazatával határozhat az adott tag kizárásáról. A kizárásról döntő határozat meghozatalakor a kötelezettségének teljesítését elmulasztó tag nem rendelkezik szavazati joggal.
      26. cikk
      A megszüntetés feltételei
      A CERIC ERIC-et meg kell szüntetni, ha:
      
                  a)
               
               
                  egy vagy több tagnak a tagságról való lemondása nyomán nem teljesíthetők többé a rendeletben foglalt követelmények;
               
            
                  b)
               
               
                  a CERIC ERIC céljainak teljesítése lehetetlenné válik;
               
            
                  c)
               
               
                  a tagok közösen úgy állapodnak meg.
               
            27. cikk
      Felszámolás, elszámolás a vagyontárgyakkal
      (1)   A CERIC ERIC-et megszűnése után is köti a harmadik felek felé fennálló minden kötelezettsége és vállalása.
      (2)   Ha a 26. cikkben felsorolt okok valamelyikéből kifolyólag a CERIC ERIC-et meg kell szüntetni, akkor erről a közgyűlésnek kell határoznia a szavazati joggal rendelkező tagok kétharmadának mint minősített többségnek az igen szavazatával, és a rendelet 16. cikkének megfelelően a határozatról értesíteni kell az Európai Bizottságot. A határozatban meg kell jelölni legalább:
      
                  a)
               
               
                  a felszámolók számát, több felszámoló esetén a felszámolói testület működésének szabályait;
               
            
                  b)
               
               
                  a felszámolók személyét, valamint annak a felszámolónak a személyét, aki jogosult eljárni a felszámolás alatt álló CERIC ERIC törvényes képviselőjeként;
               
            
                  c)
               
               
                  a felszámolás kritériumait, ideértve a tevékenység más jogalanyra való esetleges átruházását is, valamint a felszámolók hatáskörét.
               
            28. cikk
      Az alapszabály módosítása
      Az ezen alapszabály módosítására irányuló javaslatokat a közgyűlés egyhangú döntéssel fogadja el. A döntést a rendelet 11. cikkének megfelelően meg kell küldeni a Bizottságnak.
      29. cikk
      Az alapszabály egységes szerkezetbe foglalt szövege
      Ezen alapszabályt folyamatosan naprakészen kell tartani, és a CERIC ERIC internetes oldalain, valamint törvényes székhelyén nyilvánosan hozzáférhetővé kell tenni. Az egységes szerkezetbe foglalt szövegben ezen alapszabály valamennyi módosítását a rendelet 11. cikkével és az alapszabály elfogadási eljárásával összhangban egyértelműen jelezni kell, és ebben a jelzésben utalni kell arra, hogy a módosítás az alapszabály alapvető vagy nem alapvető elemét érinti-e.
      
         (1)  A Tanács 2006. november 28-i 2006/112/EK rendelete a közös hozzáadottértékadó-rendszerről (HL L 347., 2006.12.11., 1. o.).
      
         (2)  A Tanács 2011. március 15-i 282/2011/EU végrehajtási rendelete a közös hozzáadottértékadó-rendszerről szóló 2006/112/EK irányelv végrehajtási intézkedéseinek megállapításáról (HL L 77., 2011.3.23., 1. o.).
      
         (3)  A Tanács 2008. december 16-i 2008/118/EK irányelve a jövedéki adóra vonatkozó általános rendelkezésekről és a 92/12/EGK irányelv hatályon kívül helyezéséről (HL L 9., 2009.1.14., 12. o.).